তথ্যপ্রযুক্তি কর্মী এক তরুণীকে ইমেল এবং সোশ্যাল নেটওয়ার্কিং সাইটে তাঁরই ব্যক্তিগত মুহূর্তের ছবি পাঠিয়ে গ্রেফতার সহকর্মী। ধৃত অবিনাশ ত্রিবেদী নিউটাউনের একটি তথ্যপ্রযুক্তি সংস্থায় কর্মরত। ওই তরুণীও একই সংস্থার কর্মী। মঙ্গলবার ইমেল মারফত বিধাননগর সিটি পুলিশের কাছে তিনি অভিযোগপত্র পাঠিয়েছিলেন। তার প্রেক্ষিতেই গ্রেফতারি।
পুলিশ জানিয়েছে, অবিনাশের সঙ্গে ওই তরুণী ২০১৩ সালে একসঙ্গে প্রশিক্ষণ নিয়েছিলেন। সেসময় দু’জন সম্পর্কে জড়িয়ে পড়েন। প্রশিক্ষণ শেষে ২০১৪ সালে তরুণীকে তথ্যপ্রযুক্তি সংস্থাটি মুম্বইয়ের অফিসে পাঠায়। অবিনাশকে পাঠানো হয় নিউটাউনে। তারপর থেকে দু’জনের সম্পর্কে ছেদ পড়ে। কিছুদিন পর কর্মসূত্রে আমেরিকা পাড়ি দেন ওই তরুণী।
অভিযোগ, আমেরিকা যাওয়ার কিছুদিন পর থেকেই তাঁকে উত্ত্যক্ত করতে শুরু করেছিল অবিনাশ। তিনি ওই যুবকের মোবাইল নম্বর ‘ব্লক’ করে দিলে একাধিক অন্য নম্বর থেকে সে বিরক্ত করত। অবিনাশ যোগাযোগ এবং সম্পর্ক রাখার জন্য বারবার জোরাজুরি করলেও তিনি রাজি হননি। এরপর সে ওই তরুণীর ব্যক্তিগত মুহূর্তের ছবি ইমেলে তাঁকে পাঠিয়ে ব্ল্যাকমেল করতে শুরু করে বলে অভিযোগ। 
এর পাশাপাশি, গুজরাতের বাসিন্দা ওই তরুণী যে শিক্ষাপ্রতিষ্ঠানে পড়াশোনা করেছিলেন, সেখানকার ওয়েবসাইট থেকেও তাঁর বন্ধুদের ইমেল আইডি জোগাড় করেছিল অবিনাশ। অভিযোগ, তাঁদের সে ওই ছবি পাঠায়। এত কিছুর পরেও তরুণীকে বাগে আনতে না পেরে ওই যুবক তরুণীর বাবা-মায়ের মোবাইলেও একই ছবি পাঠিয়ে দেয়। শেষ পর্যন্ত ওই তরুণী বিধাননগর সিটি পুলিশকে ইমেল করে গোটা ঘটনা বিশদে জানান। ইমেল পেয়ে নিউটাউন থানাকে বিষয়টি তদন্ত করে দেখার নির্দেশ দেন বিধাননগর সিটি পুলিশের কর্তারা।
তদন্তে নেমে বুধবার সকালে অবিনাশকে নিউটাউন থানায় জিজ্ঞাসাবাদের জন্য ডেকে পাঠায় পুলিশ। পরে তারা মামলাটি সাইবার ক্রাইম থানার হাতে তুলে দিলে অবিনাশকে গ্রেফতার করা হয়। পুলিশ সূত্রের খবর, ধৃতের কাছ থেকে মোবাইল ফোন এবং একটি ট্যাবলেট বাজেয়াপ্ত হয়েছে। সেগুলির মধ্যে ওই তরুণীর বেশ কিছু ছবি মিলেছে। বিধাননগর সিটি পুলিশের গোয়েন্দাপ্রধান সন্তোষ পাণ্ডে বলেন, ‘‘তরুণী ইমেলে অভিযোগ জানিয়েছেন। অভিযুক্তের বিরুদ্ধে শ্লীলতাহানি, প্রতারণা, হুমকি-সহ তথ্যপ্রযুক্তি আইনের একাধিক ধারায় মামলা রুজু করা হয়েছে।’’
এদিন বারাসত আদালতে তোলা হলে বিচারক অবিনাশকে পাঁচদিন পুলিশি হেফাজতে রাখার নির্দেশ দেন।